MORE ร่วงติดพื้น! ออเดอร์ “ขาย” ค้างเฉียด 400 ล้านหุ้น จับตาพรุ่งนี้ฟลอร์ที่สอง
MORE ดิ่งติดฟลอร์ 29.86% เหลือ 1.95 บ. พบคนคีย์ออเดอร์ “ขาย” ที่ราคา 1.95 บ. อยู่ราว 384 ล้านหุ้น จับตาพรุ่งนี้ (11 พ.ย.) ราคาร่วงติดฟลอร์เป็นวันที่สอง?
MORE ดิ่งติดฟลอร์ 1.95 บ.! พบออเดอร์ “ขาย” ค้างเฉียด 400 ล้านหุ้น จับตาพรุ่งนี้ (11 พ.ย.) ราคาร่วงติดฟลอร์เป็นวันที่สอง?
10 พ.ย. 2565

ผู้สื่อข่าวรายงานว่า วันนี้ (10 พ.ย.65) ราคาหุ้นบริษัท มอร์ รีเทิร์น จำกัด (มหาชน) หรือ MORE ล่าสุด ณ เวลา 15:05 น. อยู่ที่ระดับ 1.95 บาท ลบ 0.83 บาท หรือ 29.86% สูงสุดที่ระดับ 2.90 บาท ต่ำสุดที่ระดับ 1.95 บาท ด้วยมูลค่าซื้อขาย 6.25 พันล้านบาท

ทั้งนี้เป็นที่น่าสังเกตุว่าราคาหุ้น MORE ในช่วง ATO มีคำสั่งซื้อขายเข้ามาเป็นจำนวนมาก โดยทันทีที่เปิดตลาดเช้าวันนี้ราคาหุ้น MORE ปรับตัวขึ้นแตะระดับ 2.90 บาท ด้วยจำนวน 1,536,046,900 หุ้น ซึ่งเป็นราคาระดับสูงสุดของวัน (ราคา Ceiling) ก่อนที่ราคาหุ้นจะปรับตัวลงมาอย่างต่อเนื่องจนกระทั่งมาอยู่ที่ระดับ 1.95 บาท ซึ่งเป็นราคาต่ำสุดของวัน (ราคา Floor)
อย่างไรก็ตามทางนายอมฤทธิ์ กล่อมจิตเจริญ ประธานเจ้าหน้าที่บริหารและกรรมการผู้จัดการใหญ่ MORE ได้ออกมาชี้แจงข้อมูลเกี่ยวกับราคาหุ้นที่ปรับตัวลงแรง ผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า บริษัทฯ ไม่มีพัฒนาการที่สำคัญใดๆ นอกเหนือจากที่บริษัทฯ ได้มีการเผยแพร่สารสนเทศตามข้อบังคับของตลาดหลักทรัพย์ไว้แล้วก่อนหน้านี้ ทั้งนี้ หากมีข้อมูลหรือพัฒนาการใดๆที่อาจส่งผลกระทบต่อปัจจัยพื้นฐานของราคาหลักทรัพย์ บริษัทฯ จะแจ้งให้ทราบต่อไป
ทั้งนี้จากการสำรวจจำนวนหุ้นที่มีการซื้อขายวันนี้ ณ เวลา 15:05 น. พบว่า มีจำนวนหุ้นด้านฝั่งขาย (Offer) ค้างอยู่ประมาณ 392.75 ล้านหุ้น แบ่งเป็น ที่ระดับราคา 1.95 บาท ซึ่งเป็นราคา Floor สำหรับการซื้อขายในวันนี้ จำนวน 384.51 ล้านหุ้น, ที่ระดับราคา 1.96 บาท จำนวน 4.35 ล้านหุ้น, ที่ระดับราคา 1.97 บาท จำนวน 762,700 หุ้น, ที่ระดับราคา 1.98 บาท จำนวน 1.38 ล้านหุ้น  และที่ระดับราคา 1.99 บาท จำนวน 1.74 ล้านหุ้น ดังนั้นจึงเป็นที่น่าจับตาว่า ในวันพรุ่งนี้ (11 พ.ย.65) ราคาหุ้น MORE จะยังคงปรับตัวลงต่อเนื่องมาที่ราคา Floor เป็นวันที่ 2 หรือไม่